《送张敬甫常薄出守荆门》
宋代·赵汝回

前年匹马辞军幕，今年千骑从天落。座主门生合虎符，棠阴夹天春如昨。

身名贵骤俗所羡，使君夷然心澹泊。父书盈箧本孙吴，师灯一点传伊洛。

莽莽丛榛乱草中，孤松昂昂立冰壑。自古十二取世官，换得青袍发几鹤。

曾因穷达悟乘除，以宠为危不为乐。荆门形势衿喉地，新城突兀壕未凿。

天子忧边复爱民，凿壕还恐妨犁穫。谓君夙抱文武资，须君小试绥怀略。

予闻卫国如卫身，痈疽甚毒肠胃薄。堂堂人物守边州，国中群盗令谁缚。

作者简介：宗室，居温州永嘉，字几道。宁宗嘉定七年进士。官至主管进奏院。诗才高迈，自成一家，从其学者多知名。有《东阁吟稿》。